पाएं अपने शहर की ताज़ा ख़बरें और फ्री ई-पेपरडाउनलोड करें
भाईसाहब पानी की एक बूंद के लिए भी हमें घर से दो किलोमीटर दूर हीरालाल गुर्जर के बोरिंग पर जाना पड़ता है। दिन का आधा समय तो घर की जरूरत का पानी जुटाने में ही चला जाता है। तपती दुपहरी में खेतों की सकरी डोल से होकर हीरालाल गुर्जर के खेत में लगे बोरिंग पर पानी के लिए जद्दोजहद कर रही खेड़ी पंचायत के गांव केशवनगर की रेशम, माया, राधा, अनीता, फूलवती, बिमला व विनोद आदि ने बताया कि हमारा गांव तो अब घर का रहा ना घाट का।
गांव की फूलवती से इसका कारण पूछा तो बोली भाईसाहब गांव में पानी के लिए नल लगे थे। लेकिन गांव की खेड़ी पंचायत ने बिल नहीं भरा तो बिजली वालों ने कनेक्शन काट दिया। अब पिछले डेढ़ महीने से पानी के लिए परेशान हैं। फूलवती ने बताया कि केशवनगर खेड़ी पंचायत का गांव है।
हमारी संपूर्ण पंचायत खेड़ी को रामगढ़ नगरपालिका में शामिल कर लिया है। लेकिन राजनीति के कारण हमारे गांव केशवनगर को नगरपालिका में शामिल नहीं किया है। अब हम ना खेड़ी पंचायत में हैं और ना नगरपालिका में। ऐसे में अपनी परेशानी किसको बताएं। सरपंच कहता है अब पंचायत ही खत्म हो गई और रामगढ़ जाते हैं तो बताया जाता है कि अभी आप ना नगरपालिका में हैं ना पंचायत में।
बिजली निगम के अधिशाषी अभियंता से बात हो गई है जब भी सरकार से बजट आएगा बिल जमा करवा दिया जाएगा। गांव के लोगों से भी टोकन मनी जुटाने को कहा है।शायद कल कनेक्शन जोड़ दिया जाएगा।
-कैलाश चंद शर्मा, एसडीएम, रामगढ़
पंचायत में एसएफसी की आधी किस्त चार लाख रुपये आई जो सैलरी में चली गई।नगर पालिका में शामिल पंचायत को एफएफसी की किश्त नहीं मिली।जबकि बिल दस लाख रुपए का है।केशव नगर किस पंचायत अथवा नगर पालिका में जाएगी किसी को नहीं पता।मेरे हाथ में कुछ भी नहीं है।
-राकेश चौधरी, सरपंच, खेड़ी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva awa_Deva zho_Hant eng_Latn